Første januar - en af årets helt store tv-dage - stod omkring 10.000 kunder ved Eniig uden tv- og internet signal. Problemet er siden blevet løst gradvist, og nu mangler kun få hundrede midt-, vest og nordjyder at få deres signaler tilbage. Eniig forventer, at det vil ske i løbet af formiddagen i dag. - Det har været en meget uheldig start på 2020, og vi har arbejdet på højtryk siden i går for at udbedre fejlen, forklarer Presseansvarlig ved Eniig, Henrik Højlund Christensen, der beklager fejlen. Det er en teknisk fejl, der har bremset signalet til de mange kunder. Det er en opdatering, der skal laves for hver enkelt kunde, der har slået knuder på forbindelsen. - Opdateringen tager en eller lidt flere kunder ad gangen, så problemet er blevet løst efterhånden. Ved alle prøvekørsler af opdateringen, er det forløbet uden problemer, så det var svært for os at forudse, siger Henrik Højlund Christensen. Hvorvidt kunderne skal have en kompensation, vil der blive taget stilling til senere i dag.

Opsummering:
Flere tusinde kunder ved Eniig har det seneste døgn stået uden tv- og internet. Fejlen er næsten udbedret, og de sidste kunder forventes at få forbindelse i løbet af formiddagen.